Il-mużika dejjem kienet parti minn ħajjet Nicole Borg. Bdiet tkanta meta kellha biss 4 snin, iżda din hija l-ewwel darba li ħarġet bil-mużika oriġinali tagħha stess. "Jiena diġà qed naħdem fuq kanzunetti oħra li għadhom fi stadji bikrin ħafna imma qed nittama li t-tnedija ta' Freedom tagħtini l-kuraġġ li niddedika aktar ħin għall-mużika tiegħi," ikkummentat hi "Il-kanzunetta hija dwar esperjenza personali fejn ħassejt li ma kontx tajba biżżejjed u kif irbaħt dik. Nisperaw li tmiss kemm jista' jkun nies," żiedet tikkummenta ma' Newsbook.com.mt Ix-xogħol fuq il-kanzunetta beda wara xi inkoraġġiment minn waħda mill-eqreb ħbieb ta' Nicole, Rachel Cassar. "Grazzi għall-inkuraġġament ta' Rachel ħassejt li stajt nibda dan il-vjaġġ. Hekk kif ġiet stabbilita l-idea li naħdem fuq dan il-proġett, avviċinajt lil Siobhan Vassallo li magħha ilni naqsam il-ħsibijiet mużikali tiegħi għal aktar minn tmien snin u flimkien ktibna l-lirika. Wara Siobhan ħadmet fuq il-melodija," spjegat Nicole. Wara li Nicole u Siobhan kienu kuntenti bid-demo li kienu ħadmu fuqu, marru għall-fażi tal-produzzjoni. Ġie avviċinat Luke Grech, kitarrist ta' Relikc u sid ta' Cornerhouse Studios. Hemmhekk rrekkordjaw il-kanzunetta, u Luke pproduċiha billi qabbad bosta mużiċisti oħra lokali, li kienu jinkludu lil Ryan Paul Abela u Jean Luc Camilleri. Il-kanzunetta fiha wkoll is-sehem vokali ta' Brian Dimech. Il-filming u l-muntaġġ tal- vidjow mużikali huwa ta' Jonathan Brincat u Luke Borg.